T. Mikuš, poslanec: (2010-01-20):
Toto bolo prijaté jednomyseľne všetkými ôsmimi županmi, absolútne jednomyseľne. A teraz si dovolím to trošku komentovať. Pozrite sa, niekto znižuje kvalitu tohto rozhodnutia znížiť spotrebnú daň tým, že dopravcovia protestovali. Ja si dovolím povedať, a je to môj súkromný názor, že dopravcovia protestovali na hranici zákona a ich protest predstavoval ohrozenie občanov a nielen tých, ktorí sa pohybovali po komunikáciách, ale aj tých, ktorí niekde čakali na pomoc. Chvalabohu, že sa nič nestalo. Som presvedčený, že protest má mať svoje rámce. Určite protest, pokiaľ nejde o ľudský život, o zdravie, o ľudskú dôstojnosť, nemá ohrozovať iných. V tomto prípade to tak bolo, za tým si stojím. Ďalšia vec. Predseda vlády rozhodol a rozhodol správne. Isteže, bolo to vyvolané vonkajším tlakom, ale dovolím si zopakovať to, čo už bolo povedané, keď som citoval, ale aj čo si myslím, platí ďalej, o tomto rozhodnutí. Zníženie nákladov dopravcov je jednoznačné, 9 centov je veľká suma, ak si uvážime, koľko je to kilometrovného, koľko dopravcov, koľko automobilov bude využívať cesty. Stabilizácia cien cestovného v autobusovej doprave. Pre mnohých ľudí je veľmi dôležité, koľko zaplatia za cestovný lístok, či sa dostanú do školy, či na to budú mať, či budú môcť ísť k lekárovi alebo či sa môžu dostať do práce. To súvisí s mobilitou. Čiže je to vynikajúce opatrenie. Župani si to uvedomili všetci. Takisto podpora domácej produkcie a spotreby nafty, jednoznačne. Áno, nebude sa tankovať, ani turisti, ani dopravcovia nebudú v takej miere tankovať v zahraničí a určite to bude znamenať podporu tohto priemyselného odvetvia, ale nepochybne aj zvýšenie zamestnanosti v tomto priemyselnom odvetví. Čiže by som povedal, že toto opatrenie má aj ten rozmer, ktorý smeruje k podpore zvyšovania zamestnanosti. Znižovanie nákladov malých a stredných podnikateľov. Malí a strední podnikatelia naozaj musia počítať s každým centom. Častokrát, samozrejme, vykonávajú to svoje povolanie, podnikanie tak, že musia sa sami dopravovať k zákazníkovi a toto je mimoriadna, si myslím, významná pomoc pre malých a stredných podnikateľov. Lebo ich náklady a ich práca, ktoré, kde marža, je zisk, je na úrovni naozaj jednotiek percent, môže byť významne posilnený alebo môžu lepšie vyjsť v ústrety občanovi. Zvyšuje to ich konkurencieschopnosť. Ďalšia vec. To sme síce neprijali, ale som presvedčený, že toto rozhodnutie môže mať – a závisí to aj na nás, aj na vláde – ale pozitívny vplyv na ceny tovarov, u ktorých prepravné náklady predstavujú významnú položku. Viete, obchodníci, podnikatelia sú veľmi silní lobisticky, ale toto je argument, ktorý môžeme uplatniť, pokiaľ budeme hovoriť o cenách tovarov s vysokým podielom prepravných nákladov. Určite bude mať tento krok významný podiel, pozitívny vplyv aj na cestovný ruch, a teda aj na regionálny rozvoj, na miestne podnikanie. Určite áno. Prídu skorej turisti, lebo vedia, že natankujú lacnejšie, že, samozrejme, sa môžu ubytovať, znižuje to náklady na dovolenky. Určite to znamená pozitívny krok smerom k zvýšeniu atraktivity a konkurencieschopnosti Slovenska voči susedom aj v oblasti cestovného ruchu a malého podnikania. Čiže celkovo by som povedal, že tento krok smeruje k oživeniu ekonomiky. Impulz, ktorý bolo treba urobiť, ktorý má niekoľko rozmerov, ktorý bolo treba urobiť, aby sa ekonomika oživila, aby sa zvýšila zamestnanosť, a teda je to impulz, ktorý jednoznačne smeruje k opatreniam protikrízovým a predstavuje to určite efektívne protikrízové opatrenia. Preto, samozrejme, úplne logicky ja a verím, že aj mnohí ďalší nezávislí poslanci, aj poslanci opozície bez problémov toto podporia. Ďakujem.